Fra drage til løve: Her er Norges nye draktemblem

ULLEVAAL STADION (VG) Husker du da fotballforbundet prøvde å endre landslagsemblemet fra flagg til drage for seks år siden? Nå prøver de igjen, denne gang med løve - men beholder flagget.

Oppdatert 12. desember 2014

Artikkelen er over fem år gammel

I dag holdt Norges Fotballforbund (NFF) en pressekonferanse på Ullevaal stadion, der temaet var merkevareprosjektet og resultatene av dette. Til stede var fotballpresident Yngve Hallén, generalsekretær Kjetil Siem og herrenes landslagssjef Per-Mathias Høgmo.

Sammen presenterte de NFFs nye logo og landslagenes nye emblem.

– Vi har blitt rådet til å ha med en ekstra dimensjon i landslagsemblemet, sier generalsekretær Siem.

Han viser til at det rene flagget nå byttes ut med en logo, der riksløven er fremtredene, men der flagget fortsatt er til stede sammen med NFFs nye logo.

Lot seg inspirere

NFF søkte UEFA om penger til en ny merkevareprosess og fikk innvilget et beløp på 3-4 millioner kroner.

– Den nye NFF-logoen og det nye landslagsemblemet handler imidlertid om mer enn hvordan vi ser ut, sier Siem.

– Har dere fått negative tilbakemeldinger på valget av emblem?

– Noen har spurt om hvorfor vi ikke har benyttet oss av en ulv, en isbjørn eller en fjording i emblemet. Men det er ikke selve løven vi ville ha, men symbolet av riksløven. Vi hadde egentlig lyst på en tro kopi av riksløven, men det er ikke lov. Så vi har latt oss inspirere av riksløven, sier Siem til VG.

Motivert landslagssjef

Han er godt fornøyd med resultatet.

– Vi hadde ikke presentert den om vi ikke er fornøyde. Det viktigste er at landslagsspillere stiller seg bak det nye emblemet, svarer Siem.

Også landslagssjef Høgmo er godt fornøyd.

– Vi bruker mye tid på hvordan vi skal fremstå overfor det norske folk utenfor banen og ikke minst på. Personlig gir dette meg mer motivasjon og trøkk, sier han om den nye logoen og emblemet.

Emblemet får tommel opp fra MinMote.

– Dette var jo en opptur! Skikkelig fresht, men samtidig stilrent og klassisk. Vi har jo så fine farger i flagget, så jeg synes det er bra at de framhever nettopp dét. Så ser jeg da har skrevet «Norge» og NFF-logoen i en litt klarere blåfarge, som gjør at det «popper» litt ekstra. Tommel opp!

– Også er det tydeligvis noen som har lært av den grusomme dragetabben fra 2008, ettersom dyrene er tonet ned denne ganger – i stedet utgjør de små riksløvene på toppen en kul detalj som gjør det hele litt mer mannete, sier Martine Lunder, journalist på VGs motenettsted MinMote.

Drage-flausen

DRAGELOGOEN: Slik så det ut forrige gang Norges Fotballforbund prøvde å tulle med landslagsemblemet. Det falt ikke i smak. Foto:Foto: Norge Fotballforbund,

Forrige gang kom Norges Fotballforbund (NFF) langt fra godt ut av forsøket på å endre emblemet på Norges landslagsdrakter i fotball. Da, i 2008, presenterte de et forslag om å fjerne det norske flagget til fordel for et drage-emblem med en NFF-logo i midten.

– Å fjerne flagget fra brystet på landslagsdrakten er like meningsløst som da Braathens Safe tok vekk det norske flagget fra sin logo, sier kulturministeren, som tror Fotballforbundet etter hvert «vil komme til fornuft», sa daværende kulturminster Trond Giske til VG.

– Jeg hadde et følelsesmessig utbrudd internt da jeg fikk greie på dette rett før lanseringen tirsdag, sa Åge Hareide.

Også fotballkretsene satte i gang en prosess for å få de nye landslagsdraktene forkastet, og bare to dager etter at forslaget om å fjerne det norske flagget til fordel for en dragelogo ble presentert, snudde forbundet. Dragen ble forkastet, og flagget kom tilbake.

Publisert: 12.12.14 kl. 11:21 Oppdatert: 12.12.14 kl. 12:30

Les også